b'\n_START_ARTICLE_\nCerkev sv. Kri\xc5\xbea, \xc4\x8cren\xc5\xa1ovci\n_START_SECTION_\nUstanovitev \xc5\xbeupnije\n_START_PARAGRAPH_\nV 13. stoletju je bilo obmo\xc4\x8dje \xc5\xbeupnije \xc5\xbee naseljeno. Najstarej\xc5\xa1i so seveda \xc4\x8cren\xc5\xa1ovci, ki jih listina iz leta 1379 omenja kot Chremsoutch. Tudi ime Bistrica se omenja \xc5\xbee zelo zgodaj, prvotno naj bi bile vse tri dana\xc5\xa1nje Bistrice en kraj. Mlaj\xc5\xa1a kraja sta Trnje in \xc5\xbdi\xc5\xbeki, saj ju dokumenti ne omenjajo pred letom 1500._NEWLINE_Prvotno kapelo sv. Kri\xc5\xbea so zgradili v 14. stoletju. Uporabljali so jo skoraj 300 let. V vizitacijskem zapisniku iz leta 1669 pi\xc5\xa1e, da je bila lesena, iz lesa je bil tudi nadstre\xc5\xa1ni stolpi\xc4\x8d, pokrita pa je bila s skodlami. Imela je le en oltar. Okrog nje je bilo pokopali\xc5\xa1\xc4\x8de. Leta 1691 pa so bogoslu\xc5\xbeni prostor (prezbiterij) sezidali v vi\xc5\xa1ino okrog 2 metrov. Leta 1698 so v \xc4\x8cren\xc5\xa1ovcih sezidali cerkvico, v kateri je bilo prostora za 250 Ijudi. Leta 1778 je imela 4 oltarje: dva sv. Kri\xc5\xbea (novej\xc5\xa1i je stal sredi cerkve), oltar sv. Florijana, \xc4\x8detrti pa je bil oltar v \xc4\x8dast trpe\xc4\x8demu Zveli\xc4\x8darju. Pred letom 1811 so postavili \xc5\xa1e stranski oltar v \xc4\x8dast sv. Antonu.\n_START_SECTION_\nGradnja nove cerkve\n_START_PARAGRAPH_\nV letu 1857 je bilo vse nared za zidave nove cerkve, ki bi bila dovolj prostorna. Novo cerkev so sezidali na jugozahodni strani stare cerkve. Denar je v glavnem prispevala dr\xc5\xbeava. Zemlji\xc5\xa1\xc4\x8de in material je dalo beltinsko veleposestvo. Farani pa so morali zastonj opraviti vsa dela. Opeko so ve\xc4\x8dinoma naredili sami, in sicer vsaka vas dolo\xc4\x8deno koli\xc4\x8dino. Drva za \xc5\xbeganje opeke je dala beltinska grofica. Gradnja cerkve je bila  kon\xc4\x8dana leta 1860 ko jo je posvetil sombotelski \xc5\xa1kof Ferenc Szency. Cerkev je bila grajena v neoromanskem slogu. Po posvetitvi nove cerkve so staro podrli in iz njenega materiala sezidali \xc5\xa1olsko poslopje. Prvotno se je zahodna stran cerkve (glavni vhod) kon\xc4\x8dala z ogromnim pro\xc4\x8deljem, podalj\xc5\xa1anim 1957. leta, ko so dozidali veliko vhodno lopo na \xc5\xa1tirih stebrih s tremi velikimi loki. Na\xc4\x8drt zanjo je naredil arhitekt J. Valentin\xc4\x8di\xc4\x8d. Stebri so poslikani s podobami \xc5\xa1tirih evangelistov v tehniki sgraffito.  _NEWLINE_\xc4\x8cren\xc5\xa1ovska cerkev je velika in zato prostrana. Za prezbiterijem je zakristija, nad katero so 1961. leta uredili verou\xc4\x8dno u\xc4\x8dilnico, na severni strani zak\xc2\xadristije pa so naredili prizidek, da so do u\xc4\x8dilnice lahko speljali stopnice. Glavni oltar \xc4\x8dren\xc5\xa1ovske cerkve je posve\xc4\x8den sv. Kri\xc5\xbeu. Sredi zelo velikega oltarnega nastavka je sv. Kri\xc5\xbe, ob njem Marija, apostol Janez in Marija Mag\xc2\xaddalena. Vseh podob na tem oltarju je 33. Ta oltar so postavili 1907. leta, prej pa je bil na njegovem mestu manj\xc5\xa1i oltar, ki so ga prenesli iz stare cerkve.\n_START_SECTION_\nPrenova \xc5\xbeupnijske cerkve\n_START_PARAGRAPH_\n\xc5\xbdupnija sv. Kri\xc5\xbea \xc4\x8cren\xc5\xa1ovci ima danes veliko cerkev v \xc4\x8cren\xc5\xa1ovcih in podru\xc5\xbeni\xc4\x8dno cerkev na Gornji Bistrici, kapele pa so v Trnju, na Srednji Bistrici (dve), potem na Dolnji Bistrici in v \xc5\xbdi\xc5\xbekih. Na obmo\xc4\x8dju \xc5\xbeupnije je veliko verskih znamenj, ki so jih obnovili. Vzorno pa skrbijo tudi za nenehno obnavljanje \xc5\xbeupnijske cerkve v \xc4\x8cren\xc5\xa1ovcih.\n_START_SECTION_\nArhitektura\n_START_PARAGRAPH_\nVeliko neorenesan\xc4\x8dno cerkev iz 1860 pokriva dvokapnica. Vhodna lopa na slopih je okra\xc5\xa1ena s freskami. Okna v cerkvi so velika podol\xc5\xbena in polkro\xc5\xbeno zaklju\xc4\x8dena._NEWLINE_Cerkev stoji v naselju ob cesti proti Lendavi, zahodno ob pokopali\xc5\xa1\xc4\x8du.'